Fostul ministru de Interne Gabriel Berca le-a cerut joi magistraților de la Înalta Curte de Casație și Justiție să fie eliberat din arest, susținând că nu îi este rușine de ce a făcut în cariera lui, însă acum stă într-o cameră cu oameni care sunt acuzați de tentativă de omor.

UPDATE: Gabriel Berca, fost consilier prezidențial și fost ministru al Internelor, rămâne în arest, după ce ICCJ i-a respins contestația în dosarul în care este acuzat că ar fi primit 185.000 de euro de la un om de afaceri, pentru a interveni la membri ai Guvernului să atribuie bani unei primării.

Decizia luată de magistrații Înaltei Curți de Casație și Justiție în cazului lui Gabriel Berca este definitivă.

Fostul consilier prezidențial le-a cerut, joi, magistraților instanței supreme să fie cercetat în stare de libertate.

„În toată cariera mea, nu mi-e rușine de ce am făcut. Am fost ministru de Interne și acum stau într-o cameră cu oameni acuzați de tentativă de omor. Solicit să fiu cercetat într-o formă în care să mă pot apăra cu argumente”, le-a spus Berca judecătorilor.

El a respins acuzațiile procurorilor că ar fi primit bani pentru PDL de la un om de afaceri, arătând că toate sumele din campania electorală erau plătite prin bancă și erau ușor de urmărit.

Instanța a rămas în pronunțare pe contestația depusă de Gabriel Berca, după ce pe 24 iulie Curtea de Apel București a decis arestarea acestuia pe o perioadă de 30 de zile.

Potrivit DNA, în perioada aprilie 2010 â€” ianuarie 2012, Gabriel Berca, prin intermediul fostului deputat Mihai Banu, a pretins și primit, atât pentru sine cât și pentru formațiunea din care făcea parte, de la un om de afaceri, în mai multe tranșe, suma totală de 185.000 euro pentru ca în calitate de senator și președinte al organizației județene Bacău a unui partid politic să își folosească influența personală pe lângă membri ai Guvernului, în vederea alocării unei sume de bani către o primărie de pe raza județului Bacău.

„Această sumă de bani era necesară pentru achitarea unor lucrări de construcție, în valoare de aproximativ 5,6 milioane lei, executate de firma omului de afaceri la o școală din localitatea Ardeoani, scrie Agerpres.